AQIDAH TAUHID TIADA TUHAN MELAINKAN ALLAH 


1 . La llaha lllallah (Tiada Tuhan melainkan Allah) merupakan bahagian pertama daripada 
kalimah pengakuan keimanan, la bermaksud tiada sesuatu pun yang patut ditujukan 
pengabdian melainkan Allah. 

2. Muhammad Rasulullah (Muhammad Utusan Allah) adalah bahagian keduanya, la 
bermaksud, pengabdian itu mestilah dilakukan berlandaskan ajaran dan cara yang 
ditunjuk ajar oleh Rasulullah SAW. 

3. Mentauhidkan Allah dengan makna makrifat yang sebenarnya hendaklah merangkumi 
tiga perkara iaitu : 

a. Tauhid Rububiyyah 

b. Tauhid Uluhiyyah 

c. Tauhid Al-Asma’ was Sifat 


TAUHID RUBUBIYYAH 

Rububiyyah berasal daripada perkataan Rabb (shj© dan dari konteks linguistik, ia 
mengandungi beberapa maksud seperti berikut: 

a. pemeliharaan anak atau pemeliharaan kebun, la menjaga dari segala kesusahan 
kerana ia bertugas sebagai pemelihara, penjaga, pengasuh segala urusan yang 
berhubung dengan anak atau kebun. 

b. Pemimpin atau pembela umat. Apabila ia memerintah ia menjalankan kepimpinan dan 
hukum; dan ia dianggap sebagai pemimpin masyarakat. 

c. Majikan yang menjaga dan mengawasi rumah atau memilikinya juga digunakan 
sebagai penternak atau gembala, la bererti ada pertaliannya dengan fungsi raja yang 
memerintah, mendidik dan membela serta mengawasi. Jika perkataan Rabb digunakan 
untuk Dzat Ilahi, maka hakikatnya Allah merupakan Raja bagi segala makhluk, la 
sebagai Tuhan, sebagai Raja bagi segala raja, yang Maha Agung dan Maha Hakim serta 
tidak ada yang lebih agung dan hakim selainNya. Dia yang menjadikan alam semesta 
dengan pengaturan yang rapi, pemeliharaan dan pengendalian pergerakan seluruh alam. 

Dari segi istilah syara’, Tauhid Rububiyyah bermaksud mentauhidkan Allah pada 
mencipta alam, mengurus dan mentadbirkannya, memiliki, memelihara, menghidup, 
mematikan dan seterusnya, di mana terkandung di dalamnya juga beriman dengan 
qadar. 

Tauhid ini sahaja tidaklah mencukupi dalam mencapai iman dan Islam, kerana Allah SWT 
menyatakan bahawa orang-orang musyrik juga mengakui tauhid ini. FirmanNya di 


dalam Surah Yunus ayat 1 0: 


“Katakanlah: Siapakah yang memberi rezeki kepadamu dari langit dan bumi atau 
siapakah yang memliki penciptaan, pendengaran dan penglihatan? Siapakah yang 
mengeluarkan yang hidup dari yang mati dan mengeluarkan yang mati dari yang hidup 
dan siapakah yang mengatur segala urusan? Maka mereka akan menjawab: Allah! Maka 
katakanlah: Mengapa kamu tidak bertakwa kepadaNya?” 

Rujuk juga surah Az-Zukhruf ayat 87, Al-Ankabut ayat 61 dan 63 

Keingkaran manusia kepada adanya pencipta hanya kerana kesombongan dan 
ketakburan, bukan bererti fitrah manusia menolak adanya Pencipta. Kerana itu apabila 
kepompong kesombongan yang mengurung fitrah itu hilang, maka tanpa disedari 
manusia pada suatu waktu terpaksa menyerahkan dirinya kepada kekuasaan Allah dan 
meminta tolong kepadanya. Hakikat ini menjadi ketara apabila manusia menempuh 
detik-detik genting di mana segala pengharapan terputus, kecuali yang bersandar 
kepada Yang Maha Esa. FirmanNya di dalam surah Luqman ayat 32: 

“Apabila mereka dilamun ombak yang (besar) seperti gunung, mereka menyeru Allah 
dengan mengikhlaskan ketaatan kepadaNya. Tetapi tatkala Allah menyelamatkan 
mereka sampai ke daratan, maka sebahagian mereka sahaja yang tetap menempuh jalan 
yang lurus. Dan tidak ada yang mengingkari ayat-ayat Kami selain orang-orang yang 
tidak setia lagi ingkar” 

Daya memahami adanya Allah Yang Maha Pencipta, sudah semulajadi dibekalkan ke 
dalam naluri manusia. Oleh yang demikian, perbahasan mengenai Tauhid Rububiyyah 
bukanlah merupakan sasaran utama perbincangan Al-Quran. Persoalannya adalah sama 
ada fitrah ini dibentuk, dipupuk, diseleweng atau dibanteras. Jika dibanteras, bermakna 
manusia tersebut menzalimi dirinya sendiri. Sekiranya terseleweng maka akan 
songsanglah insan tadi mengharungi hidup ini, celakalah dia di neraka nanti. 

Dan seandainya naluri ini dipupuk, dididik dan dipertingkatkan ketaqwaannya, maka 
pasti akan menatijahkan keyakinan yang bulat bahawa Allah sahajalah sumber cipta, 
Allah sahajalah yang berhak menerima pengabdian - ringkasnya pengiktirafan uluhiyah 
Allah secara mutlak dan serba merangkumi. 


TAUHID ULUHIYYAH 

laitu dengan ikhlas memberikan kepada Allah, dengan mahabbah (cinta) kepadaNya, 
khauf (takut) kepadaNya, raja’ (pengharapan), tawakal dan raghbah (keinginan) dan 
rahbah (kegerunan) hanya kepada Allah. Bahawa semua itu dibina dengan ibadat yang 
ikhlas zahir dan batinnya kepada dan kerana Allah. Tidak ada sekutu bagiNya, tidak 
dijadikan ibadat itu kepada selainNya. Seterusnya menerima segala hukum dengan yakin 


dan redha. 


Perkataan llah lazimnya diterjemahkan ke dalam Bahasa Melayu sebagai TUHAN. 
Penterjemahan itu tidaklah salah tetapi pemahaman Bahasa Melayu terhadap perkataan 
Tuhan tidak merangkumi keseluruhan makna llah yang dikehendaki oleh nas syara’. 
Selain daripada Allah, perkataan Tuhan ditujukan kepada patung-patung berhala atau 
dewa-dewi Hindu dan Buddha. Orang Melayu yang beragama Islam yang tidak 
menyembah patung-patung itu tadi sudah tentu menganggap bahawa mereka sudah 
menyempurnakan kewajipan mengiktiraf Allah sebagai Tuhan dan bebas daripada syirik. 
Sedangkan pemahaman serpihan terhadap makna llah itu tadi akan mendedahkan 
mereka kepada pelbagai syirik lain yang boleh berlaku tanpa disedari dan di luar 
kefahaman. 

Untuk mengelakkan kekeliruan, eloklah kita perhatikan kepada penggunaan perkataan 
ILAH di dalam Al-Quran: 

“Maka pernahkah kamu melihat orang yang menjadikan hawa nafsunya sebagai 
ILAHnya..." (Al-Jatsiyah : 23) 

Di dalam ayat ini Allah SWT telah menujukan perkatan ILAH kepada hawa nafsu. Sudah 
tentu perkataan ILAH yang diertikan sebagai tuhan menurut kefahaman biasa tidak akan 
dapat menggambarkan hawa nafsu sebagai tuhan. Ini membuktikan bahawa perkataan 
ILAH mempunyai makna yang jauh lebih luas dari perkataan tuhan yang biasa. 

Perkataan ILAH membawa kepada pengertian yang saling melengkapi. Untuk tujuan 
perbincangan, kita bahagikan ia kepada enam pengertian iaitu: 

1. Tuhan menurut pengertian lazim 

2. Tumpuan atau matlamat pengabdian 

3. Tempat perlindungan 

4. Tumpuan kecintaan 

5. Pemberi rezeki 

6. Sumber perundangan 


1. TUHAN - Menurut Kefahaman Lazim 

Kalimah syahadah membawa pengertian bahawa tiada tuhan melainkan Allah, suatu 
hakikat yang telah kita sedia maklumi. FirmanNya: 

“Allah menyaksikan bahawsanya tidak ada ILAH melainkan DIA. Para malaikat dan 
orang-orang yang berilmu (juga mengatakan demikian juga). Yang menegakkan 
keadilan...” (Ali Imran : 


Allah sahajalah Tuhan di langit dan di bumi, pendeknya di seluruh alam. 

“...Dan Dialah ILAH di langit dan di bumi, dan Dia Maha Bijaksana lagi Maha Mengetahui" 
(Az-Zukhruf : 84) 

Sebagai Tuhan yang tunggal, segala kekuasaan dan penciptaan secara multak adalah 
hakNya sahaja. 

“Katakanlah (Wahai Muhammad) : Ajaklah mereka yang kamu anggap (mereka itu 
berkuasa) selain Allah. Mereka tidak memiliki (kekuasaan) seberat zarah pun di langit 
mahupun di bumi. Dan mereka tidak mempunyai saham sedikit pun dalam pencapaian 
langit dan bumi, dan sekali-kali tidak ada di antara mereka yang menjadi pembantu 
bagiNya.” (Saba : 22) 


2. ILAH - Tumpuan Dan Matlamat Pengabdian 

Kita mengakui bahawa tiada yang berhak disembah selain Allah dan Allah sahajalah 
tumpuan serta matlamat pengabdian kita, tidak yang lain. 

Bahkan sememangnya manusia dan jin itu diciptakan oleh Allah untuk tujuan 
pengabdian kepadaNya. Firman Allah: 

Penyembahan dan pengabdian ini dilakukan dengan melaksanakan ibadat kepada Allah. 
Sehubungan dengan itu juga, perkataan ibadat mestilah difahami menurut 
pengertiannya yang sebenar agak ia tidak dipandang sempit. Pengaruh sekularisma 
yang memisahkan agama daripada kehidupan mendorong masyarakat agar memahami 
ibadat sebagai aturcara manusia berhubung dengan Tuhannya semata-mata tanpa ada 
kaitan dengan urusan kehidupannya di dunia dan hubungannya sesama manusia. 
Sedangkan kalimah syahadah menuntut supaya ibadah itu dilakukan setiap masa, di 
setiap tempat, meliputi dan menyerapi setiap aspek serta ruang lingkup hidup insaniah. 

“Katakanlah: sesungguhnya sembahyangku, ibadahku, hidupku dan matiku adalah untuk 
Allah, Tuhan sekalian alam” (Al-An’am : 162) 

“Dan tidaklah mereka itu diperintahkan, kecuali menyembah ILAH yang Esa, yang tiada 
ILAH melainkan Dia. MahaSuci (Allah) dari apa yang mereka sekutukan dengan Dia." 
(At-Taubah : 31) 

Ringkasnya, implikasi kalimah La llaha lllallah iaitu ialah, seluruh hidup mestilah 
berterusan di dalam ubudiyyah kepada Allah. Tiada sebarang pengabdian atau ketaatan 
yang berdiri sendiri bahkan semua tindakan, perbuatan dan khidmat yang diberikan 
mestilah terpancar dan bersumber daripada ketundukan dan kepatuhan kepada Allah 
semata-mata. 


3. ILAH - Tempat Perlindungan 


Kepercayaan dan kefahaman tentang kuasa Allah sudah tentu akan mewarasi fikiran 
bahawa tidak ada siapa yang mampu memberikan perlindungan secara mutlak selain 
daripada Allah. Segala perlindungan yang diberikan oleh mana jua makhluk adalah 
bersifat sementara dan bergantung terus kepada keizinanNya. Dia bebas mencabut 
keizinan itu pada bila-bila masa dan tinggallah insan itu berpaut pada dahan yang 
rapuh. 

Maksud ILAH sebagai tempat perlindungan dapat dilihat dari ayat-ayat berikut sebagai 
contoh: 

“Katakanlah : Aku berlindung dengan Rab manusia, Raja Manusia, ILAH manusia” (An- 
Nas : 1-3) 

“Dialah Rab timur dan barat, tiada ILAH melainkan Dia. Maka terimalah Dia sebagai 
Pelindung.” (Al-Muzammil : 9) 

Natijahnya, akan timbullah keyakinan bahawa Allah sahajalah yang mampu memberi 
manfaat atau mudharat (lihat Al-Ma’idah : 76). la juga akan membebaskan dari segala 
pautan ketakutan dan pengharapan yang lain dari Allah. Dengan cara ini akan hilanglah 
rasa gentar untuk melaksanakan hukum hakam Allah, walaupun terpaksa berhadapan 
dengan apa sahaja cabaran menurut perhitungan manusia. 

Segala kemegahan dan kekuasaan kuasa-kuasa makluk itu akan menjdi fatamorgana 
yang sementara, tidak ubah seperti gagah perkasanya patung wayang kulit. Apabila 
selesai persembahan maka akan terhimpit-himpitlah mereka antara satu sama lain di 
dalam peti yang sempit, hinggakan yang paling gagah sebentar tadi akan berada di 
susunan paling bawah tertindas (lihat Al-Baqarah : 150). 


4. ILAH - Tumpuan Kecintaan 

Bagi mereka yang benar-benar mempersaksikan La llaha lllallah, maka Allah sahajalah 
yang menjadi tumpuan kecintaan mereka bahkan tiada yang menyamai atau menyaingi 
kecintaan tersebut. Perhatikan maksud ayat-ayat berikut: 

“Katakanlah: Jika bapa-bapa, anak-anak, saudara mara, isteri-isteri dan kaum 
keluargamu, harta kekayaan yang kamu usahakan, perniagaan yang kamu khuatiri 
kerugiannya, rumah-rumah tempat tinggal yang kamu sukai, adalah semua itu lebih 
kamu cintai dari cinta kamu kepada Allah dan RasulNya dan (dari) berjihad di jalanNya? 
Maka tunggulah sampai Allah mendatangkan keputusanNya. Dan Allah tidak memberi 
petunjuk kepada orang-orang yang fasig (durhaka). (At-Taubah : 24) 


“Dan ada di antara manusia orang-orang yang menyembah tandingan-tandingan selain 
Allah; mereka mencintainya sebagaimana mereka mencintai Allah. Adapun orang-orang 
yang beriman amat sangat cintanya kepada Allah. Dan jika seandainya orang yang 
berbuat zalim itu mengetahui tatkala mereka melihat azab...” (Al-Baqarah : 1 65) 

Segala cinta dan kasih sayang bagi mereka yang benar-benar beriman adalah hasil 
kecintaan kepada Allah. Sabda Nabi SAW yang bermaksud: 

“Tiga perkara yang barangsiapa memilikinya nescaya dia akan merasa kemanisan iman, 
iaitu apabila Allah dan RasulNya lebih dicintainya dari segala sesuatu selain keduanya, 
apabila seseorang mengasihi seseorang yang lain kerana Allah, dan apabila dia benci 
untuk kembali kepada kufur sebagaimana bencinya ia untuk dicampakkan ke dalam api 
neraka” - Riwayat Bukhari dan Muslim 


5. ILAH - Pemberi Rezeki 

Kalimah Syahadah menerangkan bahawa Allah sahajalah yang memberi rezeki, manakala 
makluk pula hanyalah pembawa atau penyampainya sahaja dan bukannya sumber yang 
boleh menambah atau menguranginya walau sebesar zarah. Ini adalah hakikat yang 
nyata, tetapi manusia selalu terlupa terutamanya apabila mereka hilang pertimbangan 
ketika mengharungi pancaroba dan cabaran hidup. 

“Wahai manusia, ingatlah akan nikmat Allah kepadamu. Apakah ada pencipta selain 
Allah yang dapat memberikan rezeki dari langit dan bumi? Tiada ILAH selain Dia. Maka 
di manakah akalmu? (Al— Fati r : 3) 

“Katakanlah: Bagaimana keadaan kamu jika Allah mencabut pendengaranmu, dan 
penglihatan serta menutup qalbumu? Apakah ada ILAH selain Allah yang berkuasa 
mengembalikan (itu semua) kepadamu? (Al-An’am : 46) 

Menerima Allah sebagai ILAH yang satu-satunya memberikan rezeki, akan 
mendatangkan kesedaran bahawa memilih jalan yang tidak diredhai Allah tidak akan 
menambah rezeki yang telah ditetapkan untuk kita walaupun seberat zarah. Begitu juga, 
dengan mentaati perintah Allah tidak sekali-kali akan mengurangkan rezeki kita 
walaupun sekecil mana pun ia. Maka betapa sia-sianya usaha dan ikhtiar yang durhaka 
kepada Allah. 


6. ILAH - Sumber Perundangan 

ILAH juga membawa pengertian sebagai Zat yang kepadanya kita rujuk untuk 
mendapatkan ketentuan baik dan buruk, untuk mendapatkan hukum dan keputusan 
yang akan dipatuhi, la adalah agidah yang terhasil daripada kefahaman bahawa Allah 


adalah satu-satunya ILAH yang Maka Perkasa, mempunyai kekuasaan yang mutlak, 
keagungan yang tidak terbanding. Kekuasaan Allah yang meliputi segala sesuatu itu 
tidak mungkin boleh dibahagi-bahagi. Ulamak bersepakat bahawa, seseorang itu 
menjadi kafir jika dia beriktiqad bahawa ada hukum yang lebih baik, adil dan praktikal 
berbanding dengan hukum Allah, atau ada sistem yang lebih baik atau setanding 
dengan syariatNya. 

“Barangsiapa yang tidak menghukum dengan apa yang telah diturunkan oleh Allah, 
maka mereka itu adalah orang-orang yang kafir” (Al-Maidah : 44) 

Suatu ketika, seorang sahabat yang dahulunya beragama Nasrani, iaitu ‘Adi bin Hatim 
RA telah mendengar Nabi SAW membacakan sepotong firman Allah : 

"... Mereka (Ahli Kitab) menjadikan orang-orang alim dan rahib-rahib mereka sdebagai 
Rab selain Allah, dan (juga mereka melakukan hal yang sama kepada) Al-Masih putera 
Maryam, padahal mereka hanya disuruh menyembah ILAH yang Maha Esa. Tiada ILAH 
selain Dia. Maha Suci Allah dari apa yang mereka sekutukan” (At-Taubah : 3 1 ) 

Lantas beliau bertanya kepada Rasulullah SAW, bahawa kami (yakni orang Nasrani) tidak 
pernah menyembah mereka!. Jawab Rasulullah SAW, “Tetapi mereka menghalalkan apa 
yang telah diharamkan oleh Allah dan mengharamkan apa yang dihalalkan oleh Allah, 
dan kemudian kamu patuh kepadanya. Dengan demikian itu kamu menyembah mereka.” 
- Maksud hadith riwayat Tirmizi dan Ibnu Jarir. 

Ketentuan untuk memutuskan halal atau haram, sah atau tidak, baik atau buruk, adalah 
hak Allah semata-mata.. Segala sesuatu yang berkaitan dengan hal ini mestilah tunduk 
dan patut kepada wahyu Allah.. Undang-undang yang kita iktiraf hanyalah undang- 
undang Allah, atau sesuatu yang bersumber daripada undang-undang Allah, dan 
pastinya tidak bertentangan dengan ketetapanNya. 

“Menetapkan hukum itu adalah hak Allah.” (Al-An’am : 57) 

“Apakah mereka mempunyai sekutu-sekutu selain Allah yang mensyariatkan untuk 
mereka Ad-Din yang tidak diizinkan Allah?” (Asy-Syura : 2 1 ) 

Syahadah kita menuntut supaya kita menentang dan membenci segala perundangan 
yang durhaka kepada Allah, dan inilah tanda keimanan. Nabi SAW bersabda yang 
bermaksud: 

“Barangsiapa di antara kamu melihat kemungkaran maka hendaklah dia merubahnya 
dengan tangannya. Apabila dia tidak mampu maka hendaklah merubahnya dengan 
lisannya dan jika tidak mampu maka hendaklah dia mencegahnya dengan hatinya. Dan 
yang demikian itu adalah selemah-lemah iman.” - Riwayat Muslim 


Ketaatan kita adalah kepada Allah, maka tiadalah kita terikat kepada undang-undang 
dan akta-akta ciptaan manusia sekiranya ia bertentangan dengan syariat Allah. 
FirmanNya: 

“Apakah hukum jahiliah yang mereka kehendaki? Dan (hukum) siapakah yang lebih baik 
daripada (hukum) Allah, bagi orang-orang yang yakin?” (Al-Maidah : 50) 

Sifat senang dan suka kepada hukum yang selain daripada hukum Allah, adalah sifat 
munafiq dan dilaknat oleh Allah. FirmanNya: 

“Apakah kamu tidak perhatikan orang-orang yang mengaku dirinya beriman kepada apa 
yang telah diturunkan kepada kamu dan sebelum kamu? Mereka hendak berhakim 
kepada taghut, padahal mereka telah diperintahkan untuk mengingkari taghut itu. Dan 
syaitan itu bertujuan mahu menyesatkan mereka (dengan) penyesatan yang sejauh- 
jauhnya. Apabila dikatakan kepada mereka: Marilah kamu semua (tunduk) kepada 
hukum yang Allah telah turunkan dan kepada hukum Rasul, nescaya kamu lihat orang- 
orang munafiq akan menghalangi (manusia) dengan sekuat-kuatnya daripada 
(mendekati) kamu” (An-Nisa’ : 60-61) 


TAUHID AL-ASMA’ WAS SIFAT 

laitu percaya dan mengakui segala nama dan sifat Allah SWT secara ijmal dan tafsil 
menurut apa yang telah diberitahu di dalam Al-Quran dan oleh Rasulullah SAW. Di mana 
Allah mempunyai Al-Asma’ul Husna (nama-nama yang paling baik) dan segala sifat 
kesempurnaan Maha Suci dari segala kekurangan. 

Perlu diketahui bahawa tauhid Al-Asma’ was Sifat ini tidak memadai untuk 
membuktikan keislaman dan menyatakannya, tetapi mestilah melaksanakan apa yang 
lazimnya terkandung di dalam Tauhid Rububiyyah dan Uluhiyyah. Ini adalah kerana 
orang-orang kafir juga mengakui beberapa sifat dan nama Tuhan tetapi tidak dengan 
cara yang sebenar, seperti mengakui beberapa nama Allah dan menafikan nama Ar- 
Rahman . Kata mereka, “Kami tidak mengenal Ar-Rahman (Maha Pemurah) melainkan 
Rahman di Al-Yamamah sahaja.”. Lalu Allah menurunkan firmanNya: 

“Padahal mereka kafir kepada Tuhan Yang Ar-Rahman (Maha Pemurah)” (Ar-Ra’d : 30) 

Mereka mengakui beberapa nama dan sifat Allah SWT tetapi mereka ingkarkan nama Ar- 
Rahman dengan maknanya yang sebenar, begitu juga dengan sifat-sifat Allah. Bahkan 
mereka mengada-adakan sifat yang tidak layak bagi Allah SWT. 


PENUTUP 


Perlu dijelaskan di sini bahawa enam bahagian pengertian dan pengolahan maksud serta 
implikasi perkataan ILAH diketengahkan di sini adalah dalam rangka untuk 
memudahkan pengupasan tajuk dan bukannya untuk membataskan maksud-maksud 
serta implikasi yang terkandung di dalam Al-Asma’ul Husna. Bahkan nama-nama dan 
sifat Allah yang mulia itu adalah kesimpulan kepada semua intipati Tauhid Rububiyyah 
dan Uluhiyyah itu sebenarnya. 

Bertafakurlah terhadap Al-Asma’ ul Husna nescaya ia akan membukakan hati kita 
kepada kefahaman yang lebih mendalam terhadap Uluhiyah dan Rububiyyah Allah SWT 
secara multak, tanpa sekutu dan tanpa bandingan. 

Di dalam persoalan fiqh, pada keadaan-keadaan tertentu, kita dibolehkan bertaqlid 
kepada imam yang mujtahid. Tetapi di dalam masalah aqidah, ia tidak mungkin berlaku 
sedemikian rupa bahkan setiap individu wajiblah meyakinkan diri terhadap akidah yang 
dipegangnya secara ikhlas. Wallahu A’lam Bis Sawab! 

